DECIZIA COMISIEI
din 3 martie 2009
privind poziția Comunității referitoare la Decizia nr. 1/2008 a Comitetului mixt pentru SACE, instituit în temeiul Acordului multilateral dintre Comunitatea Europeană și statele sale membre și Albania, Bosnia și Herțegovina, Bulgaria, Croația, Fosta Republică Iugoslavă a Macedoniei, Islanda, Muntenegru, Norvegia, România, Serbia și Misiunea administrației interimare a Națiunilor Unite în Kosovo privind înființarea unui spațiu aerian comun european (SACE), de modificare a anexei I la acord
(2009/243/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2006/682/CE a Consiliului și a reprezentanților statelor membre ale Uniunii Europene reuniți în cadrul Consiliului din 9 iunie 2006 privind semnarea și aplicarea provizorie a Acordului multilateral dintre Comunitatea Europeană și statele sale membre, Republica Albania, Bosnia și Herțegovina, Republica Bulgaria, Republica Croația, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia și Misiunea Administrativă Interimară a Organizației Națiunilor Unite în Kosovo (1) cu privire la instituirea unei Zone comune europene de aviație (ECAA) (2),
având în vedere Acordul multilateral dintre Comunitatea Europeană și statele sale membre, Republica Albania, Bosnia și Herțegovina, Republica Bulgaria, Republica Croația, Fosta Republică Iugoslavă a Macedoniei, Republica Islanda, Republica Muntenegru, Regatul Norvegiei, România, Republica Serbia și Misiunea administrației interimare a Națiunilor Unite în Kosovo privind înființarea unui spațiu aerian comun european (3) („acordul”), în special articolul 3,
întrucât:
(1)
Acordul a fost semnat la 9 iunie 2006.
(2)
Articolul 18 din acordul menționat instituie un comitet mixt responsabil cu gestionarea acordului și cu aplicarea corespunzătoare a acestuia.
(3)
Ulterior semnării acordului s-au adoptat noi acte legislative comunitare relevante pentru punerea în aplicare a acestuia.
(4)
Articolul 17 alineatul (3) litera (a) din acord impune Comitetului mixt să adopte decizii de revizuire a anexei I la acord.
(5)
Articolul 2 alineatul (2) din decizia Consiliului referitoare la acord prevede că poziția Comunității cu privire la adoptarea unor decizii de către Comitetul mixt care doar extind actele de legislație comunitară la partenerii la SACE este adoptată de către Comisie,
DECIDE:
Articol unic
Poziția Comunității Europene în cadrul Comitetului mixt pentru SACE, instituit în temeiul articolului 18 din Acordul multilateral dintre Comunitatea Europeană și statele sale membre, Albania, Bosnia și Herțegovina, Bulgaria, Croația, Fosta Republică Iugoslavă a Macedoniei, Islanda, Muntenegru, Norvegia, România, Serbia și Misiunea administrației interimare a Națiunilor Unite în Kosovo privind înființarea unui spațiu aerian comun european, în ceea ce privește modificarea anexei I la acord, se bazează pe anexa la prezenta decizie.
Adoptată la Bruxelles, 3 martie 2009.